## 16. december 2026

## Streda, Adventné obdobie, 3. týždeň
3. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Nebeské Slovo, prúdiace

z Otca jak svetlo, Boží jas,

stáva sa telom a ide

v plnosti času spasiť nás.

Dušu nám svetlom rozjasni,

nech plameň lásky v srdci je;

správa o tvojej blízkosti

nech všetko nízke zaženie.

Keď ako sudca prídeš raz,

hlbiny srdca odhalíš:

hriešnikom tresty vymeriaš,

kráľovstvom dobrých odmeníš.

Nech srdce úzkosť nezovrie

pred večným trestom za viny,

lež odpusť nám a prijmi nás

do večnej Božej otčiny.

Sláva buď, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Milosť a pravda kráčajú pred tvojou tvárou, Pane.

Žalm 89, 2-38
Božia milosť nad domom Dávida
Z Dávidovho potomstva dal Boh podľa prisľúbenia Spasiteľa, Ježiša. (Sk 13, 22. 23)
I

Pánovo milosrdenstvo chcem ospevovať naveky; *

po všetky pokolenia hlásať svojimi ústami tvoju vernosť.

Veď ty si povedal: †

„Moje milosrdenstvo je ustanovené naveky.“ *

Tvoja vernosť je upevnená v nebesiach.

„Zmluvu som uzavrel so svojím vyvoleným, *

svojmu služobníkovi Dávidovi som prisahal:

Naveky zaistím tvoj rod *

a postavím tvoj trón, čo pretrvá všetky pokolenia.“

Tvoje zázraky, Pane, oslavujú nebesia *

a tvoju vernosť spoločenstvo svätých.

Lebo kto nad oblakmi je roveň Pánovi? *

Kto sa z Božích synov podobá Pánovi?

Boh, ktorý v zhromaždení svätých budí strach, *

je veľký a hrozný voči všetkým, čo ho obklopujú.

Pane, Bože zástupov, kto je ako ty? *

Mocný si, Pane, a pravda je u teba.

Ty vládneš nad neskrotným morom *

a zmierňuješ jeho vlnobitie.

Rahaba si pošliapal ako raneného, *

svojich nepriateľov si rozprášil silou ramena.

Tvoje je nebo a tvoja je zem, *

svet i jeho bohatstvo si ty založil.

Sever i juh si ty utvoril, *

Tábor a Hermon sa z tvojho mena radujú.

Mocné je tvoje rameno, *

pevná je tvoja ruka a tvoja pravica vztýčená.

Spravodlivosť a právo sú základom tvojho trónu, *

milosť a pravda kráčajú pred tvojou tvárou.

Blažený ľud, ktorý vie jasať! *

Kráča vo svetle tvojej tváre, Pane;

deň čo deň sa raduje z tvojho mena *

a honosí sa tvojou spravodlivosťou.

Lebo ty si jeho sila a nádhera *

a tvojou priazňou sa dvíha naša moc.

Veď náš vladár patrí Pánovi *

a náš kráľ Izraelovmu Svätému.

Ant. Milosť a pravda kráčajú pred tvojou tvárou, Pane.

Ant. 2 Syn Boží podľa tela pochádza z rodu Dávidovho.

II

Raz si vo videní prehovoril k svojim svätým a povedal si: †

„Bohatierovi som pomoc poskytol *

a vyvoleného z ľudu som povýšil.

Našiel som svojho služobníka Dávida, *

pomazal som ho svojím svätým olejom.

Pevne ho bude držať moja ruka *

a posilňovať moje rameno.

Nezaskočí ho nepriateľ, *

ani zlosyn ho nepokorí.

Nepriateľov pred jeho zrakom rozmliaždim *

a rozdrvím tých, čo cítia voči nemu nenávisť.

S ním bude moja vernosť a milosť *

a v mojom mene povznesie sa jeho moc.

Položím jeho ruku na more *

a na rieky jeho pravicu.

On bude volať ku mne: ‚Ty si môj otec, *

môj Boh a útočište mojej spásy.‘

A ja ho ustanovím za prvorodeného, *

za najvyššieho medzi kráľmi zeme.

Naveky mu svoju milosť zachovám *

a pevná bude moja zmluva s ním.

Jeho rod udržím naveky *

a jeho trón bude ako dni nebies.“

Ant. Syn Boží podľa tela pochádza z rodu Dávidovho.

Ant. 3 Raz navždy som prisahal svojmu služobníkovi Dávidovi: Jeho rod bude trvať naveky.

III

„No keď raz jeho synovia môj zákon opustia *

a nebudú kráčať podľa mojich príkazov,

keď moje ustanovenia znesvätia *

a nezachovajú moje predpisy,

potom ich priestupok trstenicou potrescem *

a ich neprávosť korbáčom.

Ale priazeň mu neodopriem *

a neporuším svoju vernosť.

Svoju zmluvu neznesvätím *

a nezruším výroky svojich úst.

Raz navždy som na svoju svätosť prisahal, *

nesklamem Dávida.

Jeho rod bude trvať naveky *

a predo mnou sa ako slnko bude vznášať jeho trón;

a navždy bude pevný sťa luna, *

verný svedok na oblohe.“

Ant. Raz navždy som prisahal svojmu služobníkovi Dávidovi: Jeho rod bude trvať naveky.

Pane, Bože náš, obnov nás.

Rozjasni svoju tvár a budeme spasení.

PRVÉ ČÍTANIE

Z Knihy proroka Izaiáša

31, 1-3; 32, 1-8

Kráľovstvo opravdivej spravodlivosti

Beda tým, čo zostupujú do Egypta pre pomoc;

čo sa spoliehajú na kone,

čo skladajú dôveru do vozov, že ich je mnoho,

a do jazdcov, že sú veľmi mocní,

a na Svätého Izraela neupierajú zrak,

Pána nehľadajú!

Ale aj on je múdry,

privedie nešťastie a svoje slová neodvolá;

povstane proti domu zločincov

aj proti pomoci tých, čo konajú neprávosť.

Veď Egypťan je len človek, nie Boh,

a ich kone sú telo, a nie duch;

až Pán vystrie ruku,

pomocník sa zrúti

a padne ten, komu pomáha:

všetci razom zahynú.

Hľa, kráľ bude spravodlivo vládnuť

a kniežatá budú podľa práva panovať.

Každý bude ako úkryt pred vetrom

a útočište pred búrkou,

ako potoky vôd vo vysušenej krajine

a tieň veľkej skaly v pustine.

Oči tých, čo vidia, už sa nezatemnia

a uši tých, čo počujú, budú pozorne načúvať.

Aj srdce hlúpych pochopí náuku

a jazyk zajakavých bude hovoriť rýchlo a zreteľne.

Blázna už nenazvú vznešeným,

ani podvodníka nebudú volať váženým.

Veď hlupák tára hlúposti

a jeho srdce snuje neprávosť:

ako vykonať bezbožnosť

a hovoriť klamstvá proti Pánovi,

ako ukrátiť hladného o jedlo

a smädnému odoprieť nápoj.

Podvody falošného človeka sú odporné,

lebo pripravuje plány

na zničenie pokorných lživými rečami,

aj keď sa chudák dožaduje práva.

Šľachetný človek dáva šľachetné rady

a aj sám sa bude usilovať o šľachetnosť.

RESPONZÓRIUM

Iz 32, 3. 4; Jer 23, 5

Oči tých, čo vidia, už sa nezatemnia, a uši tých, čo počujú, budú pozorne načúvať. * Aj srdce hlúpych pochopí náuku.

Vzbudím Dávidovi spravodlivý výhonok, kráľa, ktorý bude múdro panovať. * Aj srdce.

DRUHÉ ČÍTANIE

Z traktátu svätého biskupa Ireneja Proti bludom

(Lib. 4, 20, 4-5: SCh 100, 634-640)

Keď príde Kristus, ľudia uvidia Boha

Jeden je Boh, ktorý všetko stvoril a usporiadal slovom a múdrosťou.

Týmto jeho Slovom je náš Pán Ježiš Kristus, ktorý sa v plnosti času stal človekom uprostred ľudí, aby spojil koniec s počiatkom, čiže človeka s Bohom.

Preto proroci dostali od tohto Slova prorockú charizmu a ohlasovali jeho príchod v tele, ktorým sa z Otcovho rozhodnutia uskutočnilo spojenie a spoločenstvo Boha s človekom. Tak Božie Slovo od počiatku hlásalo, že ľudia uvidia Boha, lebo bude s nimi žiť na zemi, bude sa s nimi rozprávať, bude bývať so svojím stvorením, aby ho zachránil, a ono ho bude môcť vnímať. On „nás vyslobodí z rúk všetkých, čo nás nenávidia“, čiže z moci každého hriešneho ducha, a dá nám, „aby sme mu slúžili vo svätosti a spravodlivosti po všetky dni nášho života“, aby človek prijal Božieho Ducha a vošiel do Otcovej slávy.

Proroci teda predpovedali, že ľudia uvidia Boha, ako hovorí aj Pán: „Blahoslavení čistého srdca, lebo oni uvidia Boha.“

No pre jeho veľkosť a nevýslovnú slávu „nik nemôže uvidieť Boha a ostať nažive“, lebo Otec je nepochopiteľný. Ale vo svojej láske a dobrotivosti a preto, že on môže všetko, aj toto dovolil tým, čo ho milujú. Dovolil im hľadieť na Boha, ako predpovedali proroci, lebo „čo je nemožné ľuďom, je možné Bohu“.

Človek sám od seba nemôže vidieť Boha. Ale on, keď chce, dá sa vidieť ľuďom, ktorým chce, kedy chce a ako chce. Boh môže všetko; kedysi sa dal vidieť prorocky skrze Ducha, potom sa dal vidieť adoptívnym deťom skrze Syna a v nebeskom kráľovstve sa dá vidieť bezprostredne ako Otec, lebo Duch pripravuje človeka na príchod Božieho Syna, Syn ho privádza k Otcovi a Otec mu dáva neporušiteľný večný život. A ten spočíva v tom, že človek hľadí na Boha.

Lebo ako tí, čo vidia svetlo, sú ponorení do svetla a vnímajú jeho jas, tak aj tí, čo vidia Boha, sú ponorení v Bohu a vnímajú jeho jas. A Boží jas oživuje: preto tí, čo vidia Boha, dostávajú život.

RESPONZÓRIUM

Dt 18, 18; Lk 20, 13; Jn 6, 14

Vzbudím im proroka, do úst mu vložím svoje slová * A bude im hovoriť všetko, čo mu prikážem.

Pošlem svojho milovaného Syna. Toto je naozaj ten prorok, ktorý má prísť na svet. * A bude im.

MODLITBA

Modlime sa.

Prosíme ťa, všemohúci Bože, nech nám nadchádzajúca slávnosť narodenia tvojho Syna poskytne pomoc v tomto živote a prinesie nám odmenu vo večnosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky