## 1. marec 2026

## Druhá Pôstna Nedeľa
2. týždeň žaltára

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu. Ako bolo.

HYMNUS

Ó, dobrotivý Tvorca náš,

čuj prosby, ktoré v slzách ti

v posvätný tento pôstny čas

šeptáme za štyridsať dní.

Ty skúmaš srdce do hlbín,

vieš, akí krehkí bývame;

prišli sme naspäť ku tebe,

odpusť nám, vrúcne žiadame.

Veľa sme všetci zhrešili,

no ušetri nás kajúcich;

pre slávu svojho mena nás

znavených liekom občerstvi.

Daj síl, nech telo odbojné

zdržanlivosťou skrotíme,

nech triezve srdce opustí

všetko, čo hriech je, nečnosti.

Daj, Trojjediný Bože náš,

čo blaženosťou oplývaš,

nech plody pôstov prehojné

zbierame v svojej striedmosti. Amen.

PSALMÓDIA

Ant. 1 Moc tvojho žezla rozšíri Pán v posvätnej nádhere.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Ant. Moc tvojho žezla rozšíri Pán v posvätnej nádhere.

Ant. 2 Jeden je Boh, ktorého my uctievame, ten, čo stvoril nebo a zem.

Žalm 115
Chvála pravého Boha
Od modiel ste sa obrátili k Bohu, aby ste slúžili Bohu živému a pravému. (1 Sol 1, 9)

Nie nás, Pane, nie nás, †

ale svoje meno osláv *

pre svoje milosrdenstvo a pre svoju vernosť.

Prečo majú hovoriť pohania: *

„Kdeže je ten ich Boh?“

Veď náš Boh je v nebi *

a stvoril všetko, čo chcel.

Pohanské modly, hoc sú zo striebra a zo zlata, *

sú dielom ľudských rúk.

Majú ústa, ale nehovoria, *

majú oči, a nevidia.

Majú uši, ale nepočujú, *

majú nozdry, a nečuchajú.

Majú ruky, ale nehmatajú; †

majú nohy, a nechodia, *

z hrdla nevydajú hlas.

Im budú podobní ich tvorcovia *

a všetci, čo v ne veria.

Dom Izraelov dúfa v Pána, *

on je ich pomoc a záštita.

Dom Áronov dúfa v Pána, *

on je ich pomoc a záštita.

Všetci bohabojní dúfajú v Pána, *

on je ich pomoc a záštita.

Pán na nás pamätá *

a žehná nás.

Požehnáva dom Izraelov, *

požehnáva dom Áronov.

Požehnáva všetkých, čo si ctia Pána, *

malých i veľkých.

Nech Pán aj vás zveľadí, *

vás i vaše deti.

Nech vás požehnáva Pán, *

ktorý stvoril nebo i zem.

Nebesia si Pán vyhradil pre seba, *

ale zem dal synom človeka.

Mŕtvi ťa, Pane, chváliť nemôžu, *

ani tí, čo zostupujú do ríše mlčania.

Lež my, živí, velebíme Pána *

odteraz až naveky.

Ant. Jeden je Boh, ktorého my uctievame, ten, čo stvoril nebo a zem.

Ant. 3 Boh vlastného Syna neušetril, ale vydal ho za nás všetkých.

Chválospev
O dobrovoľnom utrpení Krista, Božieho služobníka

1 Pt 2, 21-24

Kristus trpel za vás †

a zanechal vám príklad, *

aby ste kráčali v jeho šľapajach.

On sa nedopustil hriechu, *

ani lesť nebola v jeho ústach.

Keď mu zlorečili, on nezlorečil, †

keď trpel, nevyhrážal sa, *

to postúpil tomu, ktorý súdi spravodlivo.

Sám vyniesol naše hriechy *

na svojom tele na drevo,

aby sme zomreli hriechu a žili pre spravodlivosť. *

Jeho rany vás uzdravili.

Ant. Boh vlastného Syna neušetril, ale vydal ho za nás všetkých.

KRÁTKE ČÍTANIE

1 Kor 9, 24-25

Tí, čo bežia na štadióne, bežia síce všetci, ale iba jeden dosiahne víťaznú cenu. Bežte tak, aby ste sa jej zmocnili. A každý, kto závodí, zdržuje sa všetkého; oni preto, aby dosiahli porušiteľný veniec, my však neporušiteľný.

KRÁTKE RESPONZÓRIUM

Pozri, Pane, a zmiluj sa, * Zhrešili sme proti tebe. Pozri.

Vyslyš, Kriste, modlitby pokorne prosiacich. * Zhrešili sme proti tebe. Sláva Otcu. Pozri.

EVANJELIOVÝ CHVÁLOSPEV

Ant. na Magnifikat: Nikomu nehovorte o tomto videní, kým Syn človeka nevstane z mŕtvych.

PROSBY

Bez prestania vzdávajme vďaky Kristovi, našej Hlave a nášmu Učiteľovi, ktorý prišiel slúžiť a dobre robiť všetkým. Preto ho pokorne a s dôverou prosme:

Pane, ochraňuj svoju rodinu.

Pane, pomáhaj biskupom a kňazom svojej Cirkvi, ktorým si dal účasť na svojej úlohe Hlavy a Pastiera,

aby skrze teba priviedli všetkých k Otcovi.

Nech tvoji anjeli sprevádzajú všetkých cestujúcich,

aby unikli nebezpečenstvám duše i tela.

Nauč nás slúžiť ľuďom pokorne a s láskou,

aby sme napodobňovali teba, veď ty si prišiel slúžiť, a nie dať sa obsluhovať.

Daj, nech v každom ľudskom spoločenstve brat pomáha bratovi,

aby bolo s tvojou pomocou ako pevné mesto.

Buď milosrdný voči všetkým zosnulým

a dovoľ im uvidieť svetlo svojej tváre.

Otče náš.

MODLITBA

Bože, ty si nám prikázal počúvať tvojho milovaného Syna; živ našu vieru svojím slovom a očisťuj náš duchovný zrak, aby sme sa mohli tešiť z pohľadu na tvoju velebu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Text © KBS. Texty sú publikované s vedomím KBS ako pracovná verzia.

© 1999-2026 J. Vidéky